Pasgebore baba in Bloemfontein uit puttoilet gered | Netwerk24
Pasgebore baba in Bloemfontein uit puttoilet gered
Deur Marietjie Gericke 08 Mei 2018 19:01
'n Pasgebore babaseuntjie is Vrydag in die vroeë oggendure lewend uit 'n puttoilet in Bloemfontein gered.
Die ma van die kind is kort daarna aangekeer en word aangehou.
Braam van Zyl, afdelingshoof van die brandweer in die Mangaung-metro, sê die ma het die kind met naelstring en plasenta in die puttoilet afgegooi kort nadat hy gebore is.
"Inwoners het gehoor dat 'n kind in die puttoilet huil. Hulle kon nie self die baba uitkry nie.
" 'n Lid van die brandweer het met 'n leer in die puttoilet afgeklim en die kind uit die ontlasting en urine gehaal. Die ambulansdienste het gereed gestaan om met die baba na 'n hospitaal te jaag. Sy naelstring en plasenta moes verwyder word."
Die voorval was omstreeks 02:30 Vrydagoggend.
'n Woordvoerder van die polisie sê hy het gehoor die baba is na die waakeenheid van die Pelonomi-hospitaal gebring. Die baba het 'n seer aan die kop gehad.
Hy het bevestig dat die ma van die baba opgespoor is en in die selle van die Bloemspruit-polisiekantoor aangehou word.